Neyðarfrumvarp boðað á þingi síðar í dag Geir H. Haarde , forsætisráðherra sagði í ávarpi til þjóðarinnar nú klukkan 16 í dag að staða íslensku bankanna væri mjög alvarleg og hefði versnað til muna frá því í gærkvöldi . Geir mun mæla fyrir frumvarpi á Alþingi síðar í dag um að bankakerfið verði lagað að íslenskum aðstæðum . Líklega felur það í sér þjóðnýtingu bankanna þrátt fyrir að það hafi ekki verið sagt berum orðum . Geir sagði að ríkisstjórnin , Seðlabankinn og Fjármálaeftirlitið hefðu unnið baki brotnu að lausn og allt kapp hefði verið lagt á að íslensku bankarnir seldu eignir sínar svo íslenska ríkið hafi bolmagn til að styðja við bakið á þeim . Þróun dagsins hefur orðið á versta veg með vísan í að Geir sagði í fréttum seint í gærkvöldi að útlit hefði verið fyrir því að bankarnir gætu fleytt sér áfram . Þessi staða hefði gerbreyst til hins verra í dag og stórar lánalínur hefðu lokast . Nú reynir á ábyrg og fumlaus viðbrögð . Sagði Geir að í því fælist mikil áhætta fyrir þjóðina alla , að tryggja bönkunum nýtt líf . Sú hætta væri raunveruleg , að íslenska þjóðarbúið myndi sogast með bönkunum inn í brimrótið og úr yrði þjóðargjaldþrot . „ Engin ábyrg ríkisstjórn teflir í slíka tvísýnu þótt bankakerfið eigi í hlut . Íslenska þjóðin og hagsmunir hennar ganga framar öllum öðrum hagsmunum , ” sagði Geir .